สั่งรื้อใหญ่‘กอช.’ลากยาวถึงปีหน้า
กองทุนการออมแห่งชาติโดนดองยาว โต้งสั่งแก้ กม.ใหม่ใช้ในปีหน้า
27 ก.ย. 2555

กองทุนการออมแห่งชาติโดนดองยาว โต้งสั่งแก้ กม.ใหม่ใช้ในปีหน้า
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า นายกิตติรัตน์ ณ ระนอง รองนายกรัฐมนตรีและ รมว.คลัง เห็นชอบให้เสนอร่างแก้ไขกฎหมายกองทุนการออมแห่งชาติ (กอช.) ให้คณะรัฐมนตรีเห็นชอบ เพื่อให้สภาพิจารณา โดยคาดว่าจะดำเนินการเสร็จภายในปีหน้า จึงจะเปิดรับแรงงานนอกระบบ 30 ล้านคน เข้าเป็นสมาชิกได้
สาระสำคัญของ กอช. คือ ให้สมาชิกเลือกที่จะรับเงินหลังเกษียณอายุ 60 ปี เป็นเงินบำเหน็จ หรือบำนาญก็ได้ จากเดิมที่เป็นเงินบำนาญอย่างเดียว
นอกจากนี้ ยังแก้ไขการจ่ายเงินสมทบของภาครัฐที่เดิมจ่ายเป็นขั้นบันไดตามอายุของสมาชิกเริ่มตั้งแต่ 50 80 และ 100 บาท ให้จ่ายเป็นอัตราเดียว 100 บาท แต่ไม่เกิน 1,200 บาทต่อปี
แก้ไขให้คนที่อายุเกิน 60 ปี สามารถเป็นสมาชิกได้ แต่ต้องเป็นไม่ต่ำกว่า 5 ปี หากออกก่อนกำหนดจะได้คืนเฉพาะเงินที่ตัวเองจ่ายสมทบเท่านั้น จะไม่ได้รับเงินที่ภาครัฐสมทบ นอกจากนี้หากสมาชิกเกิดพิการสามารถถอนเงินทั้งที่ตัวเองสะสมและเงินที่รัฐสมทบได้ และห้ามลงทุนในหุ้น แต่ให้ฝากเงินอย่างเดียว
สำหรับตำแหน่งเลขาธิการ กอช. ก็ได้มีการแก้ไขกฎหมายไม่ต้องสรรหาคนนอกมาเป็น โดยให้ผู้อำนวยการ สศค. เป็นเลขาธิการ กอช.โดยตำแหน่ง
นอกจากนี้ ยังแก้ไขเรื่องการลงทุน ไม่ให้มีการลงทุนในสินทรัพย์เสี่ยงเช่น การลงทุนในหุ้น ให้ลงทุนได้เฉพาะเงินฝากธนาคาร พันธบัตรรัฐบาลรัฐวิสาหกิจ เพื่อไม่ให้เกิดปัญหาขาดทุน
นายสมชัย กล่าวว่า การแก้ไขกฎหมายใหม่คาดว่าจะเสร็จภายในปีหน้าถึงจะเริ่มรับสมาชิกได้ คาดว่าจะมีแรงงานนอกระบบเข้ามาเป็นสมาชิกถึง 20 ล้านคน โดยในปีแรกคาดว่าจะมีคนเข้ามาเป็นสมาชิกประมาณ 5 แสนคน
สำหรับการหาสมาชิก จะให้ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) เป็นผู้หาสมาชิกให้โดยจะให้สมาชิกเปิดบัญชีกับธนาคารและต้องจ่ายเงินสมทบไม่น้อยกว่าเดือนละ 50 บาท